হুসেইন হায়দার হুসেইন আলি
হুসেইন হায়দার হুসেইন আলি (আরবি: حسين علي; জন্ম: ১ মার্চ ২০০২; হুসেইন আলি নামে সুপরিচিত) হলেন একজন সুয়েডীয়–ইরাকি পেশাদার ফুটবল খেলোয়াড়। তিনি বর্তমানে ওলন্দাজ ক্লাব হেরেনভেন এবং ইরাক জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় মধ্যমাঠের খেলোয়াড় হিসেবে খেলেন। ২০১৮ সালে, আলি সুইডেন অনূর্ধ্ব-১৬ দলের হয়ে সুইডেনের বয়সভিত্তিক পর্যায়ে অভিষেক করেছিলেন। প্রায় পাঁচ বছর যাবত সুইডেনের বয়সভিত্তিক দলের হয়ে খেলার পর, তিনি ২০২৩ সালে ইরাকের হয়ে আন্তর্জাতিক পর্যায়ে অভিষেক করেছেন; ইরাকের জার্সি গায়ে তিনি এপর্যন্ত ১২ ম্যাচে ১টি গোল করেছেন।